Document ID: 32008D0966

KOMISSION PÄÄTÖS,
tehty 12 päivänä joulukuuta 2008,
neuvoston direktiivin 92/43/ETY mukaisesta alustavasta luettelosta arovyöhykkeen luonnonmaantieteellisellä alueella olevista yhteisön tärkeinä pitämistä alueista
(tiedoksiannettu numerolla K(2008) 8066)
(2008/966/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY (1) ja erityisesti sen 4 artiklan 2 kohdan kolmannen alakohdan,
sekä katsoo seuraavaa:
(1)
Direktiivin 92/43/ETY 1 artiklan c kohdan iii alakohdassa tarkoitettu arovyöhykkeen luonnonmaantieteellinen alue kattaa osan Romanian alueesta, sellaisena kuin se on määriteltynä mainitun direktiivin 20 artiklalla perustetun komitean, jäljempänä ’luontotyyppikomitea’, 20 päivänä huhtikuuta 2005 hyväksymässä luonnonmaantieteellisessä kartassa.
(2)
Natura 2000 -verkosto käynnistettiin vuonna 1995; se on oleellinen osa yhteisön luonnon monimuotoisuuden suojelua, ja sen varsinaisessa perustamisessa on tarpeen edetä.
(3)
Romania toimitti komissiolle lokakuussa 2007 direktiivin 92/43/ETY 1 artiklassa tarkoitetut ehdotukset arovyöhykkeen luonnonmaantieteellisellä alueella oleviksi yhteisön tärkeinä pitämiksi alueiksi mainitun direktiivin 4 artiklan 1 kohdan mukaisesti.
(4)
Ehdotettujen alueiden luettelojen mukana toimitettiin kunkin alueen tiedot ehdotettujen Natura 2000 -alueiden ilmoituslomakkeesta 18 päivänä joulukuuta 1996 tehdyn komission päätöksen 97/266/EY (2) mukaisessa muodossa.
(5)
Näihin tietoihin kuuluvat asianomaisen jäsenvaltion toimittama viimeisin ja lopullisin versio alueen kartasta, alueen nimi, sijainti ja laajuus sekä tiedot, jotka on saatu soveltamalla direktiivin 92/43/ETY liitteessä III eriteltyjä perusteita.
(6)
Komissio on lisäksi laatinut yhteisymmärryksessä asianomaisen jäsenvaltion kanssa luonnoksen luetteloksi alueista, joilla on ensisijaisesti suojeltavia luontotyyppejä tai ensisijaisesti suojeltavia lajeja; tämän luonnoksen perusteella olisi laadittava luettelo yhteisön tärkeinä pitämistä alueista.
(7)
Tietämys luontotyyppien ja lajien esiintymisestä ja levinneisyydestä lisääntyy jatkuvasti direktiivin 92/43/ETY 11 artiklan mukaisen seurannan tuloksena. Tästä syystä alueiden arviointi ja valinta yhteisön tasolla on tehty tällä hetkellä parhaan saatavissa olevan tiedon mukaan.
(8)
Asianomainen jäsenvaltio ei ole ehdottanut riittävästi alueita täyttääkseen direktiivin 92/43/ETY tiettyjä luontotyyppejä ja lajeja koskevat vaatimukset. Näin ollen ei voida tehdä sitä johtopäätöstä, että verkosto olisi kyseisten lajien ja luontotyyppien osalta täydellinen. Koska tiedonsaanti ja sopimukseen pääsy asianomaisen jäsenvaltion kanssa on viivästynyt, olisi hyväksyttävä alustava alueiden luettelo, jota tarkistetaan myöhemmin direktiivin 92/43/ETY 4 artiklan säännösten mukaisesti.
(9)
Koska tietämys direktiivin 92/43/ETY liitteessä I lueteltujen luontotyyppien ja liitteessä II lueteltujen lajien esiintymisestä ja levinneisyydestä on edelleen vaillinaista, ei pitäisi tehdä johtopäätöstä siitä, onko verkosto täydellinen vai ei. Alustavaa luetteloa olisi tarvittaessa tarkistettava direktiivin 92/43/ETY 4 artiklan mukaisesti.
(10)
Tässä päätöksessä säädetyt toimenpiteet ovat luontotyyppikomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Tämän päätöksen liitteessä on direktiivin 92/43/ETY 4 artiklan 2 kohdan kolmannen alakohdan mukainen alustava luettelo arovyöhykkeen luonnonmaantieteellisellä alueella olevista yhteisön tärkeinä pitämistä alueista.
2 artikla
Tämä päätös on osoitettu kaikille jäsenvaltioille.
Tehty Brysselissä 12 päivänä joulukuuta 2008.

Labels: 12
18
20